CELEX: 62015TN0591
Language: el
Date: 2015-10-13 00:00:00
Title: Υπόθεση T-591/15: Προσφυγή της 13ης Οκτωβρίου 2015 — Transavia Airlines κατά Επιτροπής

30.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 398/74
            
         Προσφυγή της 13ης Οκτωβρίου 2015 — Transavia Airlines κατά Επιτροπής
   (Υπόθεση T-591/15)
   (2015/C 398/87)
   Γλώσσα διαδικασίας: η ολλανδική
   
      Διάδικοι
   
   
      Προσφεύγουσα: Transavia Airlines (Schiphol, Κάτω Χώρες) (εκπρόσωποι: R. Elkerbout και M. R. Baneke, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει το άρθρο 1, παράγραφος 3, και (κατά το μέτρο που αφορούν το άρθρο 1, παράγραφος 3) τα άρθρα 3, 4 και 5 της αποφάσεως της Ευρωπαϊκής Επιτροπής· και
            
         
               —
            
            
               να καταδικάσει την Ευρωπαϊκή Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η προσφεύγουσα ζητεί τη μερική ακύρωση της αποφάσεως (ΕΕ) 2015/1227 της Επιτροπής, της 23ης Ιουλίου 2014, σχετικά με την κρατική ενίσχυση SA.22614 (C 53/07) που χορήγησε η Γαλλία στο Εμπορικό και Βιομηχανικό Επιμελητήριο της Pau-Béarn, τη Ryanair, την Airport Marketing Services και την Transavia [κοινοποιηθείσα υπό τον αριθμό C(2014) 5085] (ΕΕ L 201, σ. 109).
   Η προσφεύγουσα διατυπώνει έξι λόγους ακυρώσεως.
   
               1.
            
            
               Με τον πρώτο λόγο προβάλλονται παραβίαση της αρχής της χρηστής διοικήσεως, η οποία κατοχυρώνεται στο άρθρο 41 του Χάρτη των Θεμελιωδών Δικαιωμάτων της Ευρωπαϊκής Ένωσης, και προσβολή των δικαιωμάτων άμυνας.
               
                           —
                        
                        
                           Πριν από την έκδοση της προσβαλλόμενης αποφάσεως δεν παρασχέθηκε στην προσφεύγουσα η δυνατότητα να προβάλει τις απόψεις της.
                        
                     
                           —
                        
                        
                           Η Επιτροπή δεν μπορούσε να απορρίψει την αίτηση της προσφεύγουσας της 25ης Αυγούστου 2015 για πρόσβαση σε ορισμένα έγγραφα.
                        
                     
         
               2.
            
            
               Με τον δεύτερο λόγο προβάλλεται παράβαση του άρθρου 107, παράγραφος 1, ΣΛΕΕ επειδή οι διαπιστωθείσες κρατικές ενισχύσεις κακώς καταλογίστηκαν στο γαλλικό κράτος.
               
                           —
                        
                        
                           Η Επιτροπή κακώς χαρακτήρισε το «εμπορικό και βιομηχανικό επιμελητήριο του Pau-Béarn» ως δημόσιο οργανισμό.
                        
                     
                           —
                        
                        
                           Η Επιτροπή υπέπεσε σε αντιφάσεις κατά την αξιολόγηση του χαρακτήρα του «εμπορικού και βιομηχανικού επιμελητηρίου του Pau-Béarn».
                        
                     
         
               3.
            
            
               Με τον τρίτο λόγο προβάλλεται παράβαση του άρθρου 107, παράγραφος 1, ΣΛΕΕ επειδή το κριτήριο του οικονομικού φορέα σε οικονομία της αγοράς εφαρμόστηκε εσφαλμένα.
               
                           —
                        
                        
                           Η Επιτροπή ανεπαρκώς εξήγησε τους λόγους για τους οποίους εφάρμοσε το κριτήριο της αποδοτικότητας αντί να προβεί σε σύγκριση με την τιμή της αγοράς.
                        
                     
                           —
                        
                        
                           Η Επιτροπή εφάρμοσε εσφαλμένα το κριτήριο της αποδοτικότητας, μη λαμβάνοντας υπόψη τα κίνητρα του αερολιμένα του Pau για τη σύναψη της συμβάσεως με την προσφεύγουσα, χρησιμοποιώντας έναν υπερβολικά βραχυπρόθεσμο ορίζοντα και μη διευκρινίζοντας ποια έσοδα και πλεονεκτήματα για τον αερολιμένα του Pau έλαβε υπόψη.
                        
                     
         
               4.
            
            
               Με τον τέταρτο λόγο προβάλλεται παράβαση του άρθρου 107, παράγραφος 1, ΣΛΕΕ επειδή κακώς κρίθηκε ότι το φερόμενο οικονομικό πλεονέκτημα έχει επιλεκτικό χαρακτήρα.
            
         
               5.
            
            
               Με τον πέμπτο λόγο προβάλλεται παράβαση του άρθρου 107, παράγραφος 1, ΣΛΕΕ επειδή παραλείφθηκε να εξεταστεί αν τα φερόμενα οικονομικά πλεονεκτήματα έχουν επίσης στην πράξη δυσμενείς συνέπειες για τον ανταγωνισμό.
            
         
               6.
            
            
               Με τον έκτο λόγο προβάλλεται παράβαση των άρθρων 107, παράγραφος 1, και 108, παράγραφος 2, ΣΛΕΕ επειδή η Επιτροπή υπέπεσε σε πλάνη εκτιμήσεως και σε πλάνη περί το δίκαιο εκτιμώντας ότι η ενίσχυση προς την προσφεύγουσα είναι ισοδύναμη με τις σωρευτικές ζημίες του αερολιμένα του Pau κατά την περίοδο 2006 έως 2009, ενώ έπρεπε να εξετάσει από ποιο πλεονέκτημα ωφελήθηκε στην πράξη η προσφεύγουσα.